Stram Kurs' racismedømte partileder, Rasmus Paludans, indtræden i dansk politik får politiet til at afsætte det største antal betjente nogensinde til en valgkamp.

En række kilder bekræfter uafhængigt af hinanden over for DR Nyheder, at omkring 500 betjente skal sørge for, at politikerne kommer sikkert gennem valgkampen.

Langt de fleste af dem skal ifølge DR Nyheders oplysninger passe på netop Rasmus Paludan, der blandt andet har som mærkesag, at flere hundredetusinder af indvandrere skal hjemsendes. Han er desuden involveret i en retssag, hvor han er dømt for racisme i byretten, hvilket han har anket til landsretten.

Hos Rigspolitiet vil de ikke kommentere antallet af betjente til indsatsen. Ligeledes vil de heller ikke udtale sig om de øgede økomiske omkostninger af den forhøjede politiindsats.

Hvis man ikke kan beskytte politiske ledere i en valgkamp til Folketinget, så betyder det, at det er dem, som vil dræbe politiske ledere, der bestemmer, hvem der bliver valgt til Folketinget. Rasmus Paludan, Stram Kurs

Rigspolitichef Jens Henrik Højbjerg erkender dog, at de i denne gang har valgt at have en historisk stor politiindsats i forbindelse med en valgkamp.

- Det er et større setup, end vi har haft i forbindelse med andre folketingsvalg. Men det er vigtigt at understrege, at det er en kerneopgave for politiet at sikre, at valget foregår i god ro og orden, siger han.

Hvorfor er det nødvendigt med den her sikkerhed omkring politikerne?

- Vi har set i nogle måneder op til folketingsvalget, at der har været demonstrationer, som har krævet politiets tilstedeværelse. Det er jo noget af det, som vi er nødt til at tænke ind i den måde, vi forbereder os på, siger rigspolitichefen.

Læs også : Paludan har kostet staten 6 millioner alene i år

Rasmus Paludan fra Stram Kurs har holdt adskillige demonstrationer de seneste måneder, hvor der er udbrudt uroligheder.

Selv om politiet nu skal sætte massivt ind under valgkampen, så mener rigspolitichefen ikke, at det vil komme til at gå ud over andre danskere, som har brug for politiets hjælp de næste fire uger.

- Der kan da godt være en situation et bestemt sted, hvor der er et arrangement, hvor der kan være en forsinkelse. Men udgangspunktet er, at vi skal nok være til stede, så borgerne har os, når de har brug for os, siger Jens Henrik Højbjerg.

Hvor meget er 500 betjente? • Der er cirka 11.100 betjente i Danmark. Når 500 betjente er afsat til at varetage sikkerheden i valgkampen 2019, svarer det til, at knap hver tyvende politimand er involveret i valgkampen.

• Ved tidligere valg til Folketinget har der ikke været afsat specifikke ressourcer fra politiets side. Politiet har dog deltaget. Det har de gjort ved enkelte arrangementer, og derudover er der flere politikere, der får personbeskyttelse i en valgkamp, fordi de er truede.

Trusler fra bander og islamister

Både Rigspolitiet og Politiets Efterretningstjeneste (PET) har meldt ud, at der er en konkret trussel mod netop Rasmus Paludan.

Også landets justitsminister Søren Pape Poulsen (K) omtalte de konkrete trusler i sidste uge på et samråd.

- Politiet og PET vurderer løbende truslen mod ham og mod Stram Kurs' demonstrationer, og det vurderes i den forbindelse, at der aktuelt er en alvorlig trussel fra militante islamister, og at der aktuelt er en alvorlig trussel fra personer med relationer til danske bandemiljøer, sagde ministeren.